CELEX: 52010XG0527(01)
Language: mt
Date: 2010-05-10 00:00:00
Title: Konklużjonijiet tal-Kunsill tal- 10 ta' Mejju 2010 dwar l-Europeana: il-passi li jmiss

27.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 137/19
            
         Konklużjonijiet tal-Kunsill tal-10 ta' Mejju 2010 dwar l-Europeana: il-passi li jmiss
   2010/C 137/07
   IL-KUNSILL TAL-UNJONI EWROPEA
   BILLI:
   
               —
            
            
               il-ħolqien tal-bibljoteka diġitali Ewropea Europeana, li hija punt ta' aċċess multilingwistiku online għall-materjal kulturali diġitali tal-Ewropa kollha (kotba, gazzetti, ritratti, xogħlijiet ċinematografiċi u awdjoviżivi, dokumenti tal-arkivji, opri f'mużewijiet, wirt monumentali u arkeoloġiku, eċċ.), jikkostitwixxi opportunità eċċellenti biex jiġi apprezzat il-wirt kulturali tal-Istati Membri, u kif ukoll biex jiżdied l-aċċess għal dak il-wirt u l-għarfien dwaru;
            
         
               —
            
            
               id-diġitalizzazzjoni u l-aċċessibbiltà online tal-materjal kulturali tal-Istati Membri u l-konservazzjoni diġitali huma essenzjali sabiex jiġi enfasizzat dak il-wirt kulturali, jiġi ispirat il-ħolqien tal-kontenut u sabiex titħeġġeġ l-evoluzzjoni ta' servizzi ġodda online;
            
         WAQT LI JFAKKAR:
   Fil-konklużjonijiet tal-Kunsill tat-13 ta' Novembru 2006 dwar id-diġitalizzazzjoni u l-aċċessibbiltà online ta' materjal kulturali, u l-konservazzjoni diġitali.
   Fil-konklużjonijiet tal-Kunsill tal-20 ta' Novembru 2008 dwar il-bibljoteka diġitali Ewropea, EUROPEANA, li taw l-ewwel impetu ta' politika għall-iżvilupp ta' din il-pjattaforma komuni ta' aċċess għall-wirt kulturali Ewropew.
   Fir-Rapport Finali tal-Grupp ta' Esperti ta' Livell Għoli dwar Bibljoteki Diġitali “Bibljoteki Diġitali: Rakkomandazzjonijiet u Sfidi għall-Futur”.
   FILWAQT LI JILQA' B'INTERESS:
   
               —
            
            
               Il-komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni tat-28 ta' Awwissu 2009“Europeana – il-passi li jmiss”, li nediet proċess ta' konsultazzjoni bl-għan li jiġu analizzati l-mezzi l-aktar adegwati li jiggarantixxu li l-Europeana u l-linji ta' politika sottostanti dwar id-diġitalizzazzjoni, l-aċċessibbiltà online u l-konservazzjoni diġitali jipprovdu l-kultura Ewropea b'viżibbiltà dejjiema fl-ambjent diġitali.
            
         
               —
            
            
               L-għan li jsiru disponibbli online 10 miljun xogħlijiet diġitalizzati permezz tal-Europeana sal-aħħar tal-2010.
            
         
               —
            
            
               Il-Komunikazzjoni mill-Kummissjoni tad-19 ta' Ottubru 2009“Id-Dritt tal-Awtur fl-Ekonomija tal-Għarfien”, li tindirizza espliċitament l-isfidi legali li qegħdin jemerġu għall-bibljoteki u l-arkivji meta jiddiġitalizzaw il-kollezzjonijiet tagħhom.
            
         FILWAQT LI JAGĦRAF B'INTERESS:
   
               —
            
            
               Wara diskussjonijiet fil-laqgħa tal-Kunsill Edukazzjoni, Żgħażagħ u Kultura tas-27 ta' Novembru 2009, il-ħolqien mill-Kummissjoni ta' grupp Ewropew ta' riflessjoni (“comité des sages”) dwar id-diġitalizzazzjoni, li ser jikkunsidra b'mod partikolari l-kwistjonijiet relatati mas-sħubiji pubbliċi-privati; jistieden lill-grupp sabiex iwettaq konsultazzjonijiet wesgħin u jagħmel l-aħjar użu mill-kontributi pprovduti mill-Istati Membri u l-partijiet interessati rilevanti, u sabiex jipprovdi informazzjoni regolari dwar l-attivitajiet tiegħu, kif adatt.
            
         JINNOTA:
   
               —
            
            
               Il-progress li sar s'issa, li wassal għall-ħolqien tal-Fondazzjoni “Ewropea tal-Bibljoteki Diġitali” u għat-tnedija tal-prototip EUROPEANA fl-20 ta' Novembru 2008, bħala pass deċiżiv f'dan il-proċess.
            
         
               —
            
            
               Li l-passi importanti li jmiss ser ikunu l-preżentazzjoni ta' “Europeana 1.0” fl-2010 u l-konsolidazzjoni sussegwenti tal-pjattaforma.
            
         JISSOTTOLINJA:
   
               —
            
            
               L-isfidi organizzattivi, legali u finanzjarji għad-diġitalizzazzjoni u l-aċċessibbiltà online ta' materjal kulturali, kif ukoll għall-konservazzjoni diġitali, bħal kwistjonijiet relatati mad-drittijiet tal-proprjetà intelletwali u l-ħtieġa li jinstab finanzjament komplementari għad-diġitalizzazzjoni, li jista' jinkludi sħubiji pubbliċi-privati.
            
         
               —
            
            
               L-importanza li jiġi żgurat li dawn l-isfidi jiġu ttrattati mill-Kummissjoni u l-Istati Membri b'mod parallel mal-passi spejagti hawn taħt, sabiex l-Europeana tiġi kkonsolidata bħala struttura bażika u punt ta' aċċess komuni għall-materjal kulturali.
            
         
               —
            
            
               Il-ħtieġa għall-Istati Membri u l-Kummissjoni, kif ukoll għall-korpi u l-istituzzjonijiet involuti b'mod attiv fl-Europeana li jżidu l-isforzi tagħhom biex jespandu u jarrikixxu l-Europeana fis-snin li ġejjin, kemm f'termini kwantitattivi kif ukoll kwalitattivi.
            
         JISSOTTOLINJA LI:
   
               —
            
            
               L-Europeana għandha tkompli l-iżvilupp tagħha bħala sforz kollaborattiv tal-istituzzjonijiet kulturali Ewropej, u l-ħidma tagħha fuq it-titjib tal-portal – inkluż preżentazzjoni aktar koerenti u attraenti tal-punti diġitalizzati, filwaqt li tittratta aspetti multilingwi, u ssaħħaħ il-faċilitajiet tat-tiftix - sabiex tissodisfa l-ħtiġijiet u l-istennijiet tal-utenti.
            
         
               —
            
            
               Għall-konsolidazzjoni fit-tul tal-Europeana mudell ta' finanzjament u governanza għandu jqis ir-rwol tal-Europeana li toffri l-aktar aċċess wiesa’ possibbli, fuq bażi transkonfini, għall-kollezzjonijiet kulturali, l-ambitu u n-natura Europeana tas-sit, kif ukoll ir-rwol konsiderevoli tal-istituzzjonijiet kulturali.
            
         
               —
            
            
               Id-diġitalizzazzjoni u l-aċċessibbiltà online tal-wirt kulturali tagħna għandhom jitwettqu b'rispett sħiħ tad-drittijiet ta' proprjetà intellettwali; hemm ħtieġa li jsir progress rapidu biex jinstabu soluzzjonijiet vijabbli għad-diġitalizzazzjoni ta' xogħlijiet li m'għadhomx jiġu stampati u dawk li m'għadhomx jiġu distribwiti u biex dawn jitqiegħdu online, u biex tiġi indirizzata l-kwistjoni ta' xogħlijiet orfni.
            
         JIKKUNSIDRA LI, GĦALL-IŻVILUPP ULTERJURI TAL-EUROPEANA, HUWA MEĦTIEĠ LI:
   
               —
            
            
               Jiżdied l-għadd ta' oġġetti, kemm f'xogħlijiet fid-dominju pubbliku kif ukoll f'xogħlijiet koperti bid-drittijiet ta' proprjeta' intelletwali, minn bibljoteki, mużewijiet, arkivji, u kollezzjonijiet awdjoviżivi aċċessibbli permezz tal-portal, b'rispett sħiħ tad-drittijiet tal-proprjetà intelletwali, filwaqt li fl-istess ħin jiġi pprovdut approċċ kwalitattiv li juri d-diversità u r-rikkezza tal-wirt kulturali Ewropew; tkompli l-ħidma konġunta sabiex tiġi żgurata l-akbar disponibbiltà ta' xogħlijiet fid-dominju pubbliku wara d-diġitalizzazzjoni tagħhom.
            
         
               —
            
            
               Jitkomplew l-isforzi biex tiġi stimolata firxa ġeografika usa’ u biex jinstab bilanċ aħjar bejn it-tipi differenti ta' kontenut offrut permezz tal-Europeana (kotba, ritratti, dokumenti arkivjali, materjal ċinematografiku u awdjoviżiv, kollezzjonijiet tal-mużewijiet, eċċ …) b'kont meħud tal-ħtiġijiet partikolari ta' tipi ta' kontenut intensivi fir-riżorsi bħall-materjal awdjoviżiv.
            
         
               —
            
            
               Jittieħed kont sħiħ tad-diversità lingwistika bħala waħda mill-karatteristiċi ewlenin tal-wirt Ewropew, u jissaħħu l-karatteristiċi multilingwi tas-sit tal-Europeana, b'mod partikolari bl-indirizzar tar-riċerka fil-lingwi kollha u t-traduzzjoni awtomatika.
            
         
               —
            
            
               Jiġi żgurat post ċentrali għall-utent, u titkompla l-analiżi tal-ħtiġijiet u l-profili tal-utenti, bil-ħsieb ukoll li jiġu identifikati applikazzjonijiet u mekkaniżmi speċifiċi, inklużi dawk li jinkoraġġixxu l-interattività billi jippermettu lill-utenti jagħtu kontribut attiv għas-sit, filwaqt li fl-istess ħin jittieħdu l-passi meħtieġa biex jiġi żgurat li l-kontenut jitqiegħed fuq l-internet skont id-dispożizzjonijiet legali rilevanti. Fejn possibbli, applikazzjonijiet ġodda tal-Europeana għandhom jużaw formati miftuħa, sabiex jippermettu l-involviment tal-akbar komunità possibbli ta' żviluppaturi u jiffaċilitaw l-użu mill-ġdid u l-adattament adegwati tal-komponenti ta' software tal-Europeana għal kuntesti oħra.
            
         
               —
            
            
               Issir sensibilizzazzjoni tal-Europeana fost l-istituzzjonijiet kulturali fl-Ewropa kollha li jistgħu jikkontribwixxu l-kontenut, u fost l-utenti potenzjali tas-sit. F'dan il-kuntest, il-kollaborazzjoni mas-setturi edukattivi u tar-riċerka jista' jkollha rwol sinifikanti u għandha tiġi esplorata aktar.
            
         
               —
            
            
               Jittieħed kont tad-diversità tad-diversi istituzzjonijiet kulturali fl-Ewropa, sabiex jiġi żgurat li l-istituzzjonijiet kollha, inklużi l-iżgħar fosthom, ikollhom il-possibbiltà li jieħdu sehem fl-iżvilupp tal-Europeana.
            
         
               —
            
            
               Titkompla l-ħidma fuq sett ta' standards minimi ċari u ġeneralment aċċettati dwar l-interoperabbiltà u l-promozzjoni tal-applikazzjoni tagħhom mill-istituzzjonijiet li jipprovdu l-kontenut. Dan ser jgħin lill-istituzzjonijiet kulturali jieħdu kont tal-ħtieġa għal metadata konsistenti ta' kwalità għolja fil-proċess ta' diġitalizzazzjoni, li hija ta' importanza ewlenija fit-tiftix għal oġġetti diġitalizzati u fl-istabbiliment tal-korrelazzjonijiet bejniethom.
            
         
               —
            
            
               Issir ħidma għal mudell ta' finanzjament u governanza sostenibbli għall-Europeana bħala punt ta' aċċess komuni għall-wirt kulturali Ewropew, u jiġi żgurat l-aħjar użu tal-istrumenti finanzjarji disponibbli għall-finanzjament tad-diġitalizzazzjoni fil-livell nazzjonali u dak Ewropew.
            
         
               —
            
            
               Tiġi esplorata l-possibbiltà tar-rwol tas-sħubiji pubbliċi-privati għad-diġitalizzazzjoni bil-ħsieb li jiżdiedu l-kollezzjonijiet aċċessibbli permezz tal-Europeana, b'kont meħud tal-ħtieġa li jiġu protetti b'mod adatt l-interessi tad-detenturi tad-dritt, tal-utenti u l-istituzzjonijiet kontributuri.
            
         JISTIEDEN LILL-ISTATI MEMBRI BIEX:
   
               —
            
            
               Ikomplu jaħdmu b'mod konġunt lejn l-għanijiet stabbiliti bil-konklużjonijiet tal-Kunsill tat-13 ta' Novembru 2006 dwar id-diġitalizzazzjoni u l-aċċessibbiltà online ta' materjal kulturali u dwar il-konservazzjoni diġitali, u b'dawk tal-20 ta' Novembru 2008 dwar l-aċċessibbiltà ta' materjal diġitalizzat permezz tal-Librerija Diġitali Ewropea “Europeana”.
            
         
               —
            
            
               Ikomplu jagħtu u jsaħħu l-appoġġ tagħhom għal proġetti ta' diġitalizzazzjoni mwettqin mill-istituzzjonijiet kulturali tagħhom sabiex jiżdied l-għadd ta' oġġetti minn bibljoteki, mużewijiet, arkivji, u kollezzjonijiet awdjoviżivi mill-Istati Membri kollha u jippromwovu, p.e. permezz ta' kondizzjonijiet għall-finanzjament tad-diġitalizzazzjoni, id-disponibbiltà tagħhom permezz tal-Europeana kif ukoll l-akbar aċċess għall-kontenut min-naħa tal-utenti.
            
         
               —
            
            
               Ikomplu jissensibilizzaw lill-istituzzjonijiet kulturali fil-livelli territorjali kollha, pereżempju billi jorganizzaw sessjonijiet ta' informazzjoni biex iħeġġuhom jipprovdu l-kontenut tagħhom lill-Europeana jew direttament inkella permezz ta' aggregaturi nazzjonali, reġjonali jew tematiċi.
            
         
               —
            
            
               Jipprovdu sal-aħħar tal-2013, fuq bażi volontarja u sakemm jiġi żviluppat mudell sostenibbli ta' finanzjament u ta' governanza, il-livell meħtieġ ta' appoġġ lill-Europeana biex jikkomplementa l-finanzjament Komunitarju.
            
         JISTIEDEN LILL-ISTATI MEMBRI U LILL-KUMMISSJONI BIEX:
   
               —
            
            
               Jikkontribwixxu għas-sensibilizzazzjoni dwar l-Europeana fost il-pubbliku ġenerali, pereżempju billi jorganizzaw kampanji f'kollaborazzjoni mal-istituzzjonijiet kulturali sabiex is-sit isir magħruf mal-utenti potenzjali tiegħu.
            
         
               —
            
            
               Jiffaċilitaw u jinkoraġġixxu l-implimentazzjoni ta' serje ta' standards minimi ċari u kondiviżi dwar l-interoperabbiltà għall-kontenut kulturali ddiġitalizzat tal-Europeana.
            
         
               —
            
            
               Jiżviluppaw, fil-qafas tal-Grupp ta' Esperti dwar id-Diġitalizzazzjoni u l-Konservazzjoni Diġitali tal-Istati Membri u f'kollaborazzjoni mal-Europeana, pjan direzzjonali b'rakkomandazzjonijiet biex jiżdied il-kontenut aċċessibbli online permezz tal-Europeana b'mod bilanċjat, li jkopri lill-Istati Membri u s-setturi kollha (test, awdjo, ħoss, immaġni) kif ukoll il-kapulavuri tal-wirt kulturali tal-Ewropa magħżula mill-Istati Membri; u biex ikomplu, fil-kuntest ta' dan il-Grupp ta' Esperti, il-kollaborazzjoni tagħhom mal-Europeana dwar kwistjonijiet relatati mal-mudell ta' governanza u finanzjament u l-orjentazzjoni strateġika tas-sit.
            
         JISTIEDEN, MINGĦAJR PREĠUDIZZJU GĦAN-NEGOZJATI FUTURI DWAR IL-QAFAS FINANZJARJU 2014-2020, LILL-KUMMISSJONI BIEX:
   Tikkunsidra li tippreżenta f'qafas ta' żmien adegwat, u b'kont meħud ta' dawn il-konklużjonijiet, proposti għal finanzjament sostenibbli tal-Europeana wara l-2013 u ta' linji politiċi relatati, flimkien ma' viżjoni, inklużi l-kwistjonijiet ta' governanza, għall-konsolidazzjoni u l-iżvilupp tal-Europeana bħala għodda ta' riferiment essenzjali u preminenti għall-era diġitali, li ser tagħmel il-wirt kulturali Ewropew aċċessibbli għal kulħadd u li ser issaħħaħ l-attrattiva u r-rilevanza tiegħu għall-ġenerazzjonijiet attwali u dawk futuri.